title: Sklep Komisije z dne 18. marca 2019 o sodelovanju nacionalnega regulativnega organa Republike Srbije v Organu evropskih regulatorjev za elektronske komunikacije

text:
                  27.3.2019

                  SL

                  Uradni list Evropske unije

                  C 115/21

         SKLEP KOMISIJE
         z dne 18. marca 2019
         o sodelovanju nacionalnega regulativnega organa Republike Srbije v Organu evropskih regulatorjev za elektronske komunikacije
         (2019/C 115/08)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju naslednjega:

                     (1)

                     Člen 17(1) Pogodbe o Evropski uniji navaja pooblastila Komisije in določa, da Komisija spodbuja splošni interes Unije in v ta namen sprejema ustrezne pobude, v skladu s Pogodbama opravlja usklajevalno, izvršilno in upravno funkcijo ter zagotavlja zastopanje Unije navzven, razen pri skupni zunanji in varnostni politiki in v drugih primerih, predvidenih v Pogodbah.

                     (2)

                     V skladu s členom 35(2) Uredbe (EU) 2018/1971 Evropskega parlamenta in Sveta (1) lahko v odboru regulatorjev, delovnih skupinah in upravnem odboru sodelujejo regulativni organi tretjih držav, ki so prvenstveno odgovorni za področje elektronskih komunikacij, kadar so zadevne tretje države z Unijo v ta namen sklenile sporazume. V skladu z zadevnim členom se na podlagi ustreznih določb teh sporazumov pripravijo delovne ureditve, v katerih so navedeni zlasti narava, obseg in način sodelovanja zadevnih regulativnih organov tretjih držav, ki nimajo glasovalne pravice, pri delu Organa evropskih regulatorjev za elektronske komunikacije (BEREC) in Urada BEREC, vključno z določbami o sodelovanju pri pobudah BEREC, finančnih prispevkih in osebju Urada BEREC.

                     (3)

                     V skladu s členom 106 Stabilizacijsko-pridružitvenega sporazuma med Evropskima skupnostma in njunimi državami članicami na eni strani ter Republiko Srbijo na drugi strani (2) je sodelovanje na področju elektronskih komunikacij osredotočeno predvsem na prednostna področja, povezana s pravnim redom Skupnosti na tem področju. Pogodbenici krepita zlasti sodelovanje na področju elektronskih komunikacijskih omrežij in elektronskih komunikacijskih storitev. Unija in Srbija sta zato sklenili sporazum v smislu člena 35(2) Uredbe (EU) 2018/1971.

                     (4)

                     Nadaljevanje sodelovanja regulativnega organa Srbije v BEREC in Uradu BEREC je popolnoma skladno s strategijo za Zahodni Balkan (3), ki poziva k ukrepom za razvoj digitalne družbe, vključno z uvajanjem širokopasovnih povezav in znižanjem stroškov gostovanja, ter k uskladitvi zakonodaj zadevnih držav z zakonodajo Unije. Kot je navedeno v digitalni agendi za Zahodni Balkan (4), bi morali tesnejši odnosi med Unijo in nacionalnimi regulativnimi organi Zahodnega Balkana pripomoči k približevanju regulativne prakse v regiji praksi v Uniji.

                     (5)

                     Glede na interes Unije za krepitev sodelovanja s Srbijo in spodbujanje sprejetja regulativne ureditve Unije za elektronske komunikacije s strani Srbije je primerno, da se določijo delovne ureditve za sodelovanje regulativnega organa Srbije v odboru regulatorjev, delovnih skupinah BEREC in upravnem odboru Urada BEREC –

               SKLENILA:

            Člen 1
            Nacionalni regulativni organ Republike Srbije s prvenstveno odgovornostjo za nadzor vsakodnevnega delovanja trgov elektronskih komunikacijskih omrežij in storitev lahko sodeluje v odboru regulatorjev in delovnih skupinah Organa evropskih regulatorjev za elektronske komunikacije (v nadaljnjem besedilu: BEREC) ter upravnem odboru Urada BEREC.
            Mandat za sodelovanje nacionalnega regulativnega organa Republike Srbije je določen v Prilogi.

            Člen 2
            Ta sklep začne veljati na dan sprejetja.

            V Bruslju, 18. marca 2019

                  Za Komisijo

               Marija GABRIEL

                  Članica Komisije

            (1)  Uredba (EU) 2018/1971 Evropskega parlamenta in Sveta z dne 11. decembra 2018 o ustanovitvi Organa evropskih regulatorjev za elektronske komunikacije (BEREC) in Agencije za podporo BEREC-u (Urad BEREC), spremembi Uredbe (EU) 2015/2120 ter razveljavitvi Uredbe (ES) št. 1211/2009 (UL L 321, 17.12.2018, str. 1).

            (2)  Sklep Sveta in Komisije 2013/490/EU, Euratom z dne 22. julija 2013 o sklenitvi Stabilizacijsko-pridružitvenega sporazuma med Evropskima skupnostma in njunimi državami članicami na eni strani ter Republiko Srbijo na drugi strani (UL L 278, 18.10.2013, str. 14).

            (3)  Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij, Verodostojna širitvena perspektiva in okrepljeno sodelovanje EU z Zahodnim Balkanom (COM(2018) 65 final, 6.2.2018).

            (4)  SWD(2018) 360 final, delovni dokument služb Komisije, Ukrepi v podporo digitalni agendi za Zahodni Balkan.

            PRILOGA
            MANDAT
            1.   Sodelovanje v odboru regulatorjev BEREC

                        1.

                        Nacionalni regulativni organ Republike Srbije lahko sodeluje pri delu odbora regulatorjev BEREC.

                        2.

                        Nacionalni regulativni organ Republike Srbije izmed svojega vodje, člana svojega kolegijskega organa ali zamenjave za katerega od njiju imenuje predstavnika, ki sodeluje pri posvetovanjih odbora regulatorjev.

                        3.

                        Nacionalni regulativni organ Republike Srbije imenuje tudi namestnika, ki predstavnika nadomešča v odsotnosti. Za namestnika je imenovan vodja nacionalnega regulativnega organa, član njegovega kolegijskega organa, zamenjava za katerega od njiju ali član osebja nacionalnega regulativnega organa.

                        4.

                        Predstavnik nacionalnega regulativnega organa Republike Srbije in njegov namestnik sta imenovana na podlagi svojega znanja na področju elektronskih komunikacij ob upoštevanju ustreznih vodstvenih, upravnih in proračunskih znanj in spretnosti. Da bi lahko nacionalni regulativni organ kar najbolje izkoristil svoje sodelovanje, si prizadeva omejiti menjavanje svojih predstavnikov in, kadar je to mogoče, tudi svojih namestnikov.

                        5.

                        Udeleženec nacionalnega regulativnega organa Republike Srbije ima pravico izraziti mnenje v vseh razpravah, ne glede na to, ali te potekajo na sestankih odbora regulatorjev BEREC ali kako drugače. Takšno mnenje se ustrezno zabeleži v zapisniku v skladu s pravili in delovnimi praksami odbora regulatorjev.

                        6.

                        Ime predstavnika nacionalnega regulativnega organa Republike Srbije in ime namestnika se vključita na seznam članov odbora regulatorjev, objavljen v skladu s členom 7(5) Uredbe (EU) 2018/1971 Evropskega parlamenta in Sveta (1).

                        7.

                        Pri sodelovanju v delu odbora regulatorjev predstavnik nacionalnega regulativnega organa Republike Srbije in njegov namestnik niti ne zahtevata niti ne sprejemata navodil od nobene vlade, institucije, osebe ali organa.

                  2.   Sodelovanje v delovnih skupinah

                        1.

                        Nacionalni regulativni organ Republike Srbije lahko imenuje strokovnjake, ki sodelujejo v delovnih skupinah BEREC.

                        2.

                        Navedeni strokovnjaki lahko sodelujejo pri vseh dejavnostih delovnih skupin v skladu s pravili in delovnimi praksami BEREC. Izrazijo lahko mnenje v vseh izmenjavah, ne glede na to, ali te potekajo na sestankih delovnih skupin ali kako drugače.

                  3.   Sodelovanje v upravnem odboru Urada BEREC

                        1.

                        Nacionalni regulativni organ Republike Srbije lahko sodeluje pri delu upravnega odbora Urada BEREC.

                        2.

                        Nacionalni regulativni organ Republike Srbije za sodelovanje pri delu upravnega odbora imenuje osebo, imenovano za predstavnika v odboru regulatorjev, ali svojega vodjo, člana svojega kolegijskega organa ali zamenjavo za katerega od njiju, ki ni predstavnik v odboru regulatorjev.

                        3.

                        Nacionalni regulativni organ Republike Srbije poleg tega za namestnika imenuje osebo, imenovano za namestnika predstavnika v odboru regulatorjev, ali svojega vodjo, člana svojega kolegijskega organa, zamenjavo za katerega od njiju ali člana svojega osebja, ki predstavnika nadomešča v odsotnosti.

                        4.

                        Udeleženec nacionalnega regulativnega organa Republike Srbije ima pravico izraziti mnenje v vseh razpravah, ne glede na to, ali te potekajo na sestankih upravnega odbora BEREC ali kako drugače. Takšno mnenje se ustrezno zabeleži v zapisniku v skladu s pravili in delovnimi praksami upravnega odbora.

                        5.

                        Ime predstavnika nacionalnega regulativnega organa Republike Srbije in ime namestnika se vključita na seznam članov upravnega odbora, objavljen v skladu s členom 15(4) Uredbe (EU) 2018/1971.

                        6.

                        Pri sodelovanju v delu upravnega odbora predstavnik nacionalnega regulativnega organa Republike Srbije in njegov namestnik niti ne zahtevata niti ne sprejemata navodil od nobene vlade, institucije, osebe ali organa.

                  4.   Izjave o interesih

                        1.

                        Predstavniki nacionalnega regulativnega organa Republike Srbije v odboru regulatorjev in upravnem odboru ter njihovi namestniki podajo pisno izjavo, v kateri navedejo svoje zaveze, pa tudi neobstoj oziroma obstoj kakršnih koli neposrednih ali posrednih interesov, ki bi lahko vplivali na njihovo neodvisnost.
                        Navedene izjave se podajo ob prevzemu odgovornosti in se objavijo. So točne in izčrpne ter se posodobijo vsakič, ko se pojavi tveganje neposrednega ali posrednega interesa, ki bi lahko vplival na neodvisnost oseb, ki jih podajo.

                  5.   Osebje

                        1.

                        Urad BEREC lahko v skladu z odločitvijo, ki jo sprejme upravni odbor, zaposli osebje iz Republike Srbije, vključno z napotenimi nacionalnimi strokovnjaki in drugim osebjem, ki ni zaposleno v Uradu BEREC.

                  6.   Finančni prispevek nacionalnega regulativnega organa Republike Srbije k Uradu BEREC

                        1.

                        Finančni prispevek k proračunu Urada BEREC, ki ga plača nacionalni regulativni organ Republike Srbije za sodelovanje v BEREC, zajema celotne stroške njegovega sodelovanja v skladu s točkami 1, 2 in 3 te priloge. Zneski se določijo v skladu s točko 6.2 v nadaljevanju.

                        2.

                        Finančni prispevek, ki ga plača nacionalni regulativni organ Republike Srbije v skladu s točko 6.1, krije naslednje stroške:

                                    —

                                    stroške za povračilo potnih stroškov predstavnikov nacionalnega regulativnega organa za sestanke BEREC v skladu s pravili BEREC o povračilih,

                                    —

                                    upravne stroške, povezane z navedenimi povračili potnih stroškov, v višini največ 3 % zneskov, plačanih kot povračilo za potne stroške,

                                    —

                                    upravne stroške, povezane s celotnim sodelovanjem nacionalnega regulativnega organa pri delu BEREC.

                              BEREC določi znesek finančnega prispevka, pri čemer med drugim upošteva službena potovanja, predvidena za prihodnje leto, ter dejanska službena potovanja in povračila za pretekla leta.

                        3.

                        Prispevek nacionalnega regulativnega organa se izvaja v skladu s finančnimi pravili Urada BEREC, sprejetimi v skladu s členom 29 Uredbe (EU) 2018/1971.

                        4.

                        Potne stroške in stroške bivanja predstavnikov in strokovnjakov nacionalnega regulativnega organa Republike Srbije za namene sodelovanja pri delu BEREC in Urada BEREC, tudi z njimi povezanih sestankov, povrne Urad BEREC v skladu s pravili, določenimi v sklepu upravnega odbora Urada BEREC o povračilu potnih stroškov, stroškov bivanja in drugih stroškov, ki jih imajo med potovanji osebe, ki niso zaposlene v Uradu BEREC (2).

                        5.

                        Po začetku veljavnosti tega sklepa in na začetku vsakega naslednjega leta Urad BEREC nacionalnemu regulativnemu organu pošlje zahtevek za sredstva v višini njegovega prispevka Agenciji v skladu s tem sklepom.

                        6.

                        Ta prispevek se izrazi v eurih in plača na eurski bančni račun Urada BEREC.

                        7.

                        Nacionalni regulativni organ Republike Srbije plača prispevek za svoj delež v skladu z zahtevkom za sredstva v 30 dneh po tem, ko Urad BEREC pošlje zahtevek za sredstva.

                        8.

                        Ob vsakršni zamudi pri plačilu prispevka nacionalni regulativni organ plača obresti na neporavnani znesek od dneva zapadlosti. Obrestna mera je enaka obrestni meri, ki jo na datum zapadlosti uporablja Evropska centralna banka za svoje poslovanje v eurih, povečani za 1,5 odstotne točke.

                  7.   Podrobne delovne ureditve

                        1.

                        Odbor regulatorjev in upravni odbor podrobno določita delovne ureditve za sodelovanje nacionalnega regulativnega organa Republike Srbije, če je to potrebno, v skladu z Uredbo (EU) 2018/1971 in tem mandatom.

                        2.

                        Nacionalni regulativni organ Republike Srbije lahko sodeluje pri delu BEREC, vključno z odborom regulatorjev in delovnimi skupinami, ter v upravnem odboru od dneva začetka veljavnosti tega sklepa, ne glede na dokončanje podrobnih delovnih ureditev iz točke 7.1.

               (1)  Uredba (EU) 2018/1971 Evropskega parlamenta in Sveta z dne 11. decembra 2018 o ustanovitvi Organa evropskih regulatorjev za elektronske komunikacije (BEREC) in Agencije za podporo BEREC-u (Urad BEREC), spremembi Uredbe (EU) 2015/2120 ter razveljavitvi Uredbe (ES) št. 1211/2009 (UL L 321, 17.12.2018, str. 1).

               (2)  Sklep upravnega odbora Urada BEREC o povračilu potnih stroškov, stroškov bivanja in drugih stroškov, ki jih imajo med potovanji osebe, ki niso zaposlene v Uradu BEREC, in o razveljavitvi prejšnjega sklepa upravnega odbora št. MC/2013/05 z dne 6. junija 2013 (MC/2015/13).


title: Sklep Komisije z dne 18. marca 2019 o sodelovanju nacionalnega regulativnega organa Republike Albanije v Organu evropskih regulatorjev za elektronske komunikacije

text:
                  27.3.2019

                  SL

                  Uradni list Evropske unije

                  C 115/31

         SKLEP KOMISIJE
         z dne 18. marca 2019
         o sodelovanju nacionalnega regulativnega organa Republike Albanije v Organu evropskih regulatorjev za elektronske komunikacije
         (2019/C 115/10)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju naslednjega:

                     (1)

                     Člen 17(1) Pogodbe o Evropski uniji navaja pooblastila Komisije in določa, da Komisija spodbuja splošni interes Unije in v ta namen sprejema ustrezne pobude, v skladu s Pogodbama opravlja usklajevalno, izvršilno in upravno funkcijo ter zagotavlja zastopanje Unije navzven, razen pri skupni zunanji in varnostni politiki in v drugih primerih, predvidenih v Pogodbah.

                     (2)

                     V skladu s členom 35(2) Uredbe (EU) 2018/1971 Evropskega parlamenta in Sveta (1) lahko v odboru regulatorjev, delovnih skupinah in upravnem odboru sodelujejo regulativni organi tretjih držav, ki so prvenstveno odgovorni za področje elektronskih komunikacij, kadar so zadevne tretje države z Unijo v ta namen sklenile sporazume. V skladu z zadevnim členom se na podlagi ustreznih določb teh sporazumov pripravijo delovne ureditve, v katerih so navedeni zlasti narava, obseg in način sodelovanja zadevnih regulativnih organov tretjih držav, ki nimajo glasovalne pravice, pri delu Organa evropskih regulatorjev za elektronske komunikacije (BEREC) in Urada BEREC, vključno z določbami o sodelovanju pri pobudah BEREC, finančnih prispevkih in osebju Urada BEREC.

                     (3)

                     V skladu s členom 104 Stabilizacijsko-pridružitvenega sporazuma med Evropskima skupnostma in njunimi državami članicami na eni strani ter Republiko Albanijo na drugi strani (2) je sodelovanje na področju elektronskih komunikacij osredotočeno predvsem na prednostna področja, povezana s pravnim redom Skupnosti na tem področju. Pogodbenici krepita zlasti sodelovanje na področju elektronskih komunikacijskih omrežij in povezanih storitev. Unija in Albanija sta zato sklenili sporazum v smislu člena 35(2) Uredbe (EU) 2018/1971.

                     (4)

                     Nadaljevanje sodelovanja regulativnega organa Albanije v BEREC in Uradu BEREC je popolnoma skladno s strategijo za Zahodni Balkan (3), ki poziva k ukrepom za razvoj digitalne družbe, vključno z uvajanjem širokopasovnih povezav in znižanjem stroškov gostovanja, ter k uskladitvi zakonodaj zadevnih držav z zakonodajo Unije. Kot je navedeno v digitalni agendi za Zahodni Balkan (4), bi morali tesnejši odnosi med Unijo in nacionalnimi regulativnimi organi Zahodnega Balkana pripomoči k približevanju regulativne prakse v regiji praksi v Uniji.

                     (5)

                     Glede na interes Unije za krepitev sodelovanja z Albanijo ter spodbujanje sprejetja regulativne ureditve Unije za elektronske komunikacije s strani Albanije je primerno, da se določijo delovne ureditve za sodelovanje regulativnega organa Albanije v odboru regulatorjev, delovnih skupinah BEREC in upravnem odboru Urada BEREC –

               SKLENILA:

            Člen 1
            Nacionalni regulativni organ Republike Albanije s prvenstveno odgovornostjo za nadzor vsakodnevnega delovanja trgov elektronskih komunikacijskih omrežij in storitev lahko sodeluje v odboru regulatorjev in delovnih skupinah Organa evropskih regulatorjev za elektronske komunikacije (v nadaljnjem besedilu: BEREC) ter upravnem odboru Urada BEREC.
            Mandat za sodelovanje nacionalnega regulativnega organa Republike Albanije je določen v Prilogi.

            Člen 2
            Ta sklep začne veljati na dan sprejetja.

            V Bruslju, 18. marca 2019

                  Za Komisijo

               Marija GABRIEL

                  Članica Komisije

            (1)  Uredba (EU) 2018/1971 Evropskega parlamenta in Sveta z dne 11. decembra 2018 o ustanovitvi Organa evropskih regulatorjev za elektronske komunikacije (BEREC) in Agencije za podporo BEREC-u (Urad BEREC), spremembi Uredbe (EU) 2015/2120 ter razveljavitvi Uredbe (ES) št. 1211/2009 (UL L 321, 17.12.2018, str. 1).

            (2)  Stabilizacijsko-pridružitveni sporazum med Evropskima skupnostma in njunimi državami članicami na eni strani ter Republiko Albanijo na drugi strani (UL L 107, 28.4.2009, str. 166).

            (3)  Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij, Verodostojna širitvena perspektiva in okrepljeno sodelovanje EU z Zahodnim Balkanom (COM(2018) 65 final, 6.2.2018).

            (4)  SWD(2018) 360 final, delovni dokument služb Komisije, Ukrepi v podporo digitalni agendi za Zahodni Balkan.

            PRILOGA
            MANDAT
            1.   Sodelovanje v odboru regulatorjev BEREC

                        1.

                        Nacionalni regulativni organ Republike Albanije lahko sodeluje pri delu odbora regulatorjev BEREC.

                        2.

                        Nacionalni regulativni organ Republike Albanije izmed svojega vodje, člana svojega kolegijskega organa ali zamenjave za katerega od njiju imenuje predstavnika, ki sodeluje pri posvetovanjih odbora regulatorjev.

                        3.

                        Nacionalni regulativni organ Republike Albanije imenuje tudi namestnika, ki predstavnika nadomešča v odsotnosti. Za namestnika je imenovan vodja nacionalnega regulativnega organa, član njegovega kolegijskega organa, zamenjava za katerega od njiju ali član osebja nacionalnega regulativnega organa.

                        4.

                        Predstavnik nacionalnega regulativnega organa Republike Albanije in njegov namestnik sta imenovana na podlagi svojega znanja na področju elektronskih komunikacij ob upoštevanju ustreznih vodstvenih, upravnih in proračunskih znanj in spretnosti. Da bi lahko nacionalni regulativni organ kar najbolje izkoristil svoje sodelovanje, si prizadeva omejiti menjavanje svojih predstavnikov in, kadar je to mogoče, tudi svojih namestnikov.

                        5.

                        Udeleženec nacionalnega regulativnega organa Republike Albanije ima pravico izraziti mnenje v vseh razpravah, ne glede na to, ali te potekajo na sestankih odbora regulatorjev BEREC ali kako drugače. Takšno mnenje se ustrezno zabeleži v zapisniku v skladu s pravili in delovnimi praksami odbora regulatorjev.

                        6.

                        Ime predstavnika nacionalnega regulativnega organa Republike Albanije in ime namestnika se vključita na seznam članov odbora regulatorjev, objavljen v skladu s členom 7(5) Uredbe (EU) 2018/1971 Evropskega parlamenta in Sveta (1).

                        7.

                        Pri sodelovanju v delu odbora regulatorjev predstavnik nacionalnega regulativnega organa Republike Albanije in njegov namestnik niti ne zahtevata niti ne sprejemata navodil od nobene vlade, institucije, osebe ali organa.

                  2.   Sodelovanje v delovnih skupinah

                        1.

                        Nacionalni regulativni organ Republike Albanije lahko imenuje strokovnjake, ki sodelujejo v delovnih skupinah BEREC.

                        2.

                        Navedeni strokovnjaki lahko sodelujejo pri vseh dejavnostih delovnih skupin v skladu s pravili in delovnimi praksami BEREC. Izrazijo lahko mnenje v vseh izmenjavah, ne glede na to, ali te potekajo na sestankih delovnih skupin ali kako drugače.

                  3.   Sodelovanje v upravnem odboru Urada BEREC

                        1.

                        Nacionalni regulativni organ Republike Albanije lahko sodeluje pri delu upravnega odbora Urada BEREC.

                        2.

                        Nacionalni regulativni organ Republike Albanije za sodelovanje pri delu upravnega odbora imenuje osebo, imenovano za predstavnika v odboru regulatorjev, ali svojega vodjo, člana svojega kolegijskega organa ali zamenjavo za katerega od njiju, ki ni predstavnik v odboru regulatorjev.

                        3.

                        Nacionalni regulativni organ Republike Albanije poleg tega za namestnika imenuje osebo, imenovano za namestnika predstavnika v odboru regulatorjev, ali svojega vodjo, člana svojega kolegijskega organa, zamenjavo za katerega od njiju ali člana svojega osebja, ki predstavnika nadomešča v odsotnosti.

                        4.

                        Udeleženec nacionalnega regulativnega organa Republike Albanije ima pravico izraziti mnenje v vseh razpravah, ne glede na to, ali te potekajo na sestankih upravnega odbora BEREC ali kako drugače. Takšno mnenje se ustrezno zabeleži v zapisniku v skladu s pravili in delovnimi praksami upravnega odbora.

                        5.

                        Ime predstavnika nacionalnega regulativnega organa Republike Albanije in ime namestnika se vključita na seznam članov upravnega odbora, objavljen v skladu s členom 15(4) Uredbe (EU) 2018/1971.

                        6.

                        Pri sodelovanju v delu upravnega odbora predstavnik nacionalnega regulativnega organa Republike Albanije in njegov namestnik niti ne zahtevata niti ne sprejemata navodil od nobene vlade, institucije, osebe ali organa.

                  4.   Izjave o interesih

                        1.

                        Predstavniki nacionalnega regulativnega organa Republike Albanije v odboru regulatorjev in upravnem odboru ter njihovi namestniki podajo pisno izjavo, v kateri navedejo svoje zaveze, pa tudi neobstoj oziroma obstoj kakršnih koli neposrednih ali posrednih interesov, ki bi lahko vplivali na njihovo neodvisnost.
                        Navedene izjave se podajo ob prevzemu odgovornosti in se objavijo. So točne in izčrpne ter se posodobijo vsakič, ko se pojavi tveganje neposrednega ali posrednega interesa, ki bi lahko vplival na neodvisnost oseb, ki jih podajo.

                  5.   Osebje

                        1.

                        Urad BEREC lahko v skladu z odločitvijo, ki jo sprejme upravni odbor, zaposli osebje iz Republike Albanije, vključno z napotenimi nacionalnimi strokovnjaki in drugim osebjem, ki ni zaposleno v Uradu BEREC.

                  6.   Finančni prispevek nacionalnega regulativnega organa Republike Albanije k Uradu BEREC

                        1.

                        Finančni prispevek k proračunu Urada BEREC, ki ga plača nacionalni regulativni organ Republike Albanije za sodelovanje v BEREC, zajema celotne stroške njegovega sodelovanja v skladu s točkami 1, 2 in 3 te priloge. Zneski se določijo v skladu s točko 6.2 v nadaljevanju.

                        2.

                        Finančni prispevek, ki ga plača nacionalni regulativni organ Republike Albanije v skladu s točko 6.1, krije naslednje stroške:

                                    —

                                    stroške za povračilo potnih stroškov predstavnikov nacionalnega regulativnega organa za sestanke BEREC v skladu s pravili BEREC o povračilih,

                                    —

                                    upravne stroške, povezane z navedenimi povračili potnih stroškov, v višini največ 3 % zneskov, plačanih kot povračilo za potne stroške,

                                    —

                                    upravne stroške, povezane s celotnim sodelovanjem nacionalnega regulativnega organa pri delu BEREC.

                              BEREC določi znesek finančnega prispevka, pri čemer med drugim upošteva službena potovanja, predvidena za prihodnje leto, ter dejanska službena potovanja in povračila za pretekla leta.

                        3.

                        Prispevek nacionalnega regulativnega organa se izvaja v skladu s finančnimi pravili Urada BEREC, sprejetimi v skladu s členom 29 Uredbe (EU) 2018/1971.

                        4.

                        Potne stroške in stroške bivanja predstavnikov in strokovnjakov nacionalnega regulativnega organa Republike Albanije za namene sodelovanja pri delu BEREC in Urada BEREC, tudi z njimi povezanih sestankov, povrne Urad BEREC v skladu s pravili, določenimi v sklepu upravnega odbora Urada BEREC o povračilu potnih stroškov, stroškov bivanja in drugih stroškov, ki jih imajo med potovanji osebe, ki niso zaposlene v Uradu BEREC (2).

                        5.

                        Po začetku veljavnosti tega sklepa in na začetku vsakega naslednjega leta Urad BEREC nacionalnemu regulativnemu organu pošlje zahtevek za sredstva v višini njegovega prispevka Agenciji v skladu s tem sklepom.

                        6.

                        Ta prispevek se izrazi v eurih in plača na eurski bančni račun Urada BEREC.

                        7.

                        Nacionalni regulativni organ Republike Albanije plača prispevek za svoj delež v skladu z zahtevkom za sredstva v 30 dneh po tem, ko Urad BEREC pošlje zahtevek za sredstva.

                        8.

                        Ob vsakršni zamudi pri plačilu prispevka nacionalni regulativni organ plača obresti na neporavnani znesek od dneva zapadlosti. Obrestna mera je enaka obrestni meri, ki jo na datum zapadlosti uporablja Evropska centralna banka za svoje poslovanje v eurih, povečani za 1,5 odstotne točke.

                  7.   Podrobne delovne ureditve

                        1.

                        Odbor regulatorjev in upravni odbor podrobno določita delovne ureditve za sodelovanje nacionalnega regulativnega organa Republike Albanije, če je to potrebno, v skladu z Uredbo (EU) 2018/1971 in tem mandatom.

                        2.

                        Nacionalni regulativni organ Republike Albanije lahko sodeluje pri delu BEREC, vključno z odborom regulatorjev in delovnimi skupinami, ter v upravnem odboru od dneva začetka veljavnosti tega sklepa, ne glede na dokončanje podrobnih delovnih ureditev iz točke 7.1.

               (1)  Uredba (EU) 2018/1971 Evropskega parlamenta in Sveta z dne 11. decembra 2018 o ustanovitvi Organa evropskih regulatorjev za elektronske komunikacije (BEREC) in Agencije za podporo BEREC-u (Urad BEREC), spremembi Uredbe (EU) 2015/2120 ter razveljavitvi Uredbe (ES) št. 1211/2009 (UL L 321, 17.12.2018, str. 1).

               (2)  Sklep upravnega odbora Urada BEREC o povračilu potnih stroškov, stroškov bivanja in drugih stroškov, ki jih imajo med potovanji osebe, ki niso zaposlene v Uradu BEREC, in o razveljavitvi prejšnjega sklepa upravnega odbora št. MC/2013/05 z dne 6. junija 2013 (MC/2015/13).


title: Sklep (EU) 2019/504 Evropskega parlamenta in Sveta z dne 19. marca 2019 o spremembi Direktive 2012/27/EU o energetski učinkovitosti in Uredbe (EU) 2018/1999 o upravljanju energetske unije in podnebnih ukrepov zaradi izstopa Združenega kraljestva Velika Britanija in Severna Irska iz Unije (Besedilo velja za EGP.)

text:
                  27.3.2019

                  SL

                  Uradni list Evropske unije

                  LI 85/66

         SKLEP (EU) 2019/504 EVROPSKEGA PARLAMENTA IN SVETA
         z dne 19. marca 2019
         o spremembi Direktive 2012/27/EU o energetski učinkovitosti in Uredbe (EU) 2018/1999 o upravljanju energetske unije in podnebnih ukrepov zaradi izstopa Združenega kraljestva Velika Britanija in Severna Irska iz Unije
         (Besedilo velja za EGP)
         EVROPSKI PARLAMENT IN SVET EVROPSKE UNIJE STA –
         ob upoštevanju Pogodbe o delovanju Evropske unije ter zlasti členov 192(1) in 194(2) Pogodbe,
         ob upoštevanju predloga Evropske komisije,
         po posredovanju osnutka zakonodajnega akta nacionalnim parlamentom,
         ob upoštevanju mnenja Evropskega ekonomsko-socialnega odbora (1),
         po posvetovanju z Odborom regij,
         v skladu z rednim zakonodajnim postopkom (2),
         ob upoštevanju naslednjega:

                     (1)

                     Združeno kraljestvo je 29. marca 2017 v skladu s členom 50 Pogodbe o Evropski uniji (PEU) predložilo uradno obvestilo, da namerava izstopiti iz Unije. Pogodbi se bosta zanj prenehali uporabljati z dnem začetka veljavnosti sporazuma o izstopu, sicer pa dve leti po uradnem obvestilu, to je 30. marca 2019, razen če Evropski svet po dogovoru z Združenim kraljestvom soglasno sklene, da se to obdobje podaljša.

                     (2)

                     Sporazum o izstopu, kot so ga oblikovali pogajalci, vsebuje ureditve za uporabo določb prava Unije za Združeno kraljestvo in v njem po datumu, ko se bosta Pogodbi prenehali uporabljati za Združeno kraljestvo in v njem. Če bo ta sporazum začel veljati, se bosta v skladu z njim za Združeno kraljestvo in v njem v prehodnem obdobju uporabljali Direktiva (EU) 2018/2002 (3), ki spreminja Direktivo 2012/27/EU (4) Evropskega parlamenta in Sveta, ter Uredba (EU) 2018/1999 Evropskega parlamenta in Sveta (5), ki se bosta po koncu prehodnega obdobja prenehali uporabljati.

                     (3)

                     Člen 3(5) Direktive 2012/27/EU, ki je bil uveden z Direktivo (EU) 2018/2002, od držav članic zahteva določitev okvirnih nacionalnih prispevkov k ciljem Unije glede energetske učinkovitosti, ki znašajo najmanj 32,5 % za leto 2030. Pri določanju teh prispevkov morajo države članice upoštevati porabo primarne in/ali končne energije v Uniji za leto 2030.

                     (4)

                     Prvi pododstavek člena 6(1) Uredbe (EU) 2018/1999 od držav članic zahteva, da v svojih okvirnih nacionalnih prispevkih k ciljem Unije glede energetske učinkovitosti upoštevajo porabo primarne in/ali končne energije v Uniji za leto 2030. V skladu s prvim pododstavkom člena 29(3) navedene uredbe je poraba energije na ravni Unije pomembna tudi zaradi ocene Komisije o napredku pri skupnem doseganju ciljev Unije.

                     (5)

                     Zaradi izstopa Združenega kraljestva iz Unije je treba spremeniti predvidene vrednosti porabe energije za Unijo za leto 2030, da bodo odražale Unijo 27 držav članic brez Združenega kraljestva (EU-27). Projekcije, ki so bile narejene za krovne cilje Unije, ki so znašali najmanj 32,5 %, kažejo, da bi morala poraba primarne energije znašati 1 273 milijonov ton ekvivalenta nafte (Mtoe), poraba končne energije pa 956 Mtoe za leto 2030 za Unijo 28 držav članic. Enakovredne projekcije za EU-27 kažejo, da bi v letu 2030 poraba primarne energije morala znašati 1 128 Mtoe, poraba končne energije pa 846 Mtoe. Zaradi tega je treba spremeniti vrednosti za ravni porabe energije v letu 2030.

                     (6)

                     Iste projekcije za porabo energije v letu 2030 so relevantne tudi za člena 6 in 29 Uredbe (EU) 2018/1999.

                     (7)

                     V skladu s členom 4(3) Uredbe (EGS, Euratom) št. 1182/71 Sveta (6) se akti, katerih prenehanje uporabe je opredeljeno z določenim datumom, prenehajo uporabljati z iztekom zadnje ure dne, ki ustreza temu datumu. Ta sklep bi se zato moral začeti uporabljati od dne, ki sledi dnevu, na katerega se za Združeno kraljestvo prenehata uporabljati Direktiva 2012/27/EU in Uredba (EU) 2018/1999.

                     (8)

                     Direktivo 2012/27/EU in Uredbo (EU) 2018/1999 bi bilo zato treba ustrezno spremeniti.

                     (9)

                     Da bi se brez odlašanja pripravili na izstop Združenega kraljestva, bi moral ta sklep začeti veljati tretji dan po objavi v Uradnem listu Evropske unije –

               SPREJELA NASLEDNJI SKLEP:

            Člen 1
            Sprememba Direktive 2012/27/EU
            V členu 3 Direktive 2012/27/EU se odstavek 5 nadomesti z naslednjim:

                  „5.   Vsaka država članica določi nacionalne okvirne prispevke glede energetske učinkovitosti k ciljem Unije za leto 2030 iz člena 1(1) te direktive v skladu s členoma 4 in 6 Uredbe (EU) 2018/1999 Evropskega parlamenta in Sveta (*1). Države članice pri določanju teh prispevkov upoštevajo, da poraba energije v Uniji leta 2030 ne sme preseči 1 128 Mtoe primarne energije in/ali 846 Mtoe končne energije. Države članice o teh prispevkih uradno obvestijo Komisijo v svojih celovitih nacionalnih energetskih in podnebnih načrtih iz postopka iz členov 3 in 7 do 12 Uredbe (EU) 2018/1999 ter v skladu z njim.

            Člen 2
            Spremembe Uredbe (EU) 2018/1999
            Uredba (EU) 2018/1999 se spremeni:

                        (1)

                        v členu 6(1) se prvi pododstavek nadomesti z naslednjim:

                           „1.   Vsaka država članica v svojem okvirnem nacionalnem prispevku k energetski učinkovitosti za leto 2030 in za zadnje leto iz obdobja, zajetega v poznejših nacionalnih načrtih, na podlagi točke (b)(1) člena 4 te uredbe, upošteva, da poraba energije Unije v letu 2020 v skladu s členom 3 Direktive 2012/27/EU ne sme preseči 1 483 Mtoe primarne energije ali 1 086 Mtoe končne energije, v letu 2030 pa ne sme preseči 1 128 Mtoe primarne energije in/ali 846 Mtoe končne energije.“;

                        (2)

                        v členu 29(3) se prvi pododstavek nadomesti z naslednjim:

                           „3.   Na področju energetske učinkovitosti Komisija kot del ocene iz odstavka 1 oceni napredek pri skupnem doseganju največje porabe energije na ravni Unije v višini 1 128 Mtoe primarne energije in 846 Mtoe končne energije v letu 2030 v skladu s členom 3(5) Direktive 2012/27/EU.“

            Člen 3
            Roki
            Člena 1 in 2 tega sklepa ne posegata v roke iz člena 2 Direktive (EU) 2018/2002 in člena 59 Uredbe (EU) 2018/1999.

            Člen 4
            Začetek veljavnosti in uporaba

               1.   Ta sklep začne veljati tretji dan po objavi v Uradnem listu Evropske unije.

               2.   Člena 1 in 2 se začneta uporabljati od dne, ki sledi dnevu, na katerega se za Združeno kraljestvo in v njem prenehata uporabljati Direktiva 2012/27/EU in Uredba 2018/1999/EU.

            Člen 5
            Naslovniki
            Ta sklep je naslovljen na države članice.

            V Bruslju, 19. marca 2019

                  Za Evropski parlament

                  Predsednik

               A. TAJANI

                  Za Svet

                  Predsednik

               G. CIAMBA

            (1)  Mnenje z dne 23. januarja 2019 (še ni objavljeno v Uradnem listu).

            (2)  Stališče Evropskega parlamenta z dne 14. februarja 2019 (še ni objavljeno v Uradnem listu) in odločitev Sveta z dne 4. marca 2019.

            (3)  Direktiva (EU) 2018/2002 Evropskega parlamenta in Sveta z dne 11. decembra 2018 o spremembi Direktive 2012/27/EU o energetski učinkovitosti (UL L 328, 21.12.2018, str. 210).

            (4)  Direktiva 2012/27/EU Evropskega parlamenta in Sveta z dne 25. oktobra 2012 o energetski učinkovitosti, spremembi direktiv 2009/125/ES in 2010/30/EU ter razveljavitvi direktiv 2004/8/ES in 2006/32/ES (UL L 315, 14.11.2012, str. 1).

            (5)  Uredba (EU) 2018/1999 Evropskega parlamenta in Sveta z dne 11. decembra 2018 o upravljanju energetske unije in podnebnih ukrepov, spremembi uredb (ES) št. 663/2009 in (ES) št. 715/2009 Evropskega parlamenta in Sveta, direktiv 94/22/ES, 98/70/ES, 2009/31/ES, 2009/73/ES, 2010/31/EU, 2012/27/EU in 2013/30/EU Evropskega parlamenta in Sveta, direktiv Sveta 2009/119/ES in (EU) 2015/652 ter razveljavitvi Uredbe (EU) št. 525/2013 Evropskega parlamenta in Sveta (UL L 328, 21.12.2018, str. 1).

            (6)  Uredba (EGS, Euratom) št. 1182/71 Sveta z dne 3. junija 1971 o določitvi pravil glede rokov, datumov in iztekov rokov (UL L 124, 8.6.1971, str. 1).


title: Sklep predsedstva Evropskega parlamenta z dne 3. aprila 2019 o izvedbenih pravilih o omejevanju nekaterih pravic posameznikov, na katere se nanašajo osebni podatki, v zvezi s prenosom osebnih podatkov s strani Evropskega parlamenta nacionalnim organom v kazenskih ali finančnih preiskavah

text:
                  13.5.2019

                  SL

                  Uradni list Evropske unije

                  C 163/1

         SKLEP PREDSEDSTVA EVROPSKEGA PARLAMENTA
         z dne 3. aprila 2019
         o izvedbenih pravilih o omejevanju nekaterih pravic posameznikov, na katere se nanašajo osebni podatki, v zvezi s prenosom osebnih podatkov s strani Evropskega parlamenta nacionalnim organom v kazenskih ali finančnih preiskavah
         (2019/C 163/01)
         PREDSEDSTVO EVROPSKEGA PARLAMENTA JE –
         ob upoštevanju Pogodbe o delovanju Evropske unije, zlasti člena 16 Pogodbe,
         ob upoštevanju Uredbe (EU) 2018/1725 Evropskega parlamenta in Sveta (1), zlasti člena 25 Uredbe,
         ob upoštevanju člena 25(2) Poslovnika Evropskega parlamenta,
         ob upoštevanju mnenja Evropskega nadzornika za varstvo podatkov z dne 28. februarja 2019, s katerim je bilo opravljeno posvetovanje na podlagi člena 41(2) Uredbe (EU) 2018/1725,
         ker

                     (1)

                     Evropski parlament od nacionalnih organov, ki izvajajo kazenske ali finančne preiskave, prejema prošnje za posredovanje informacij in kopij upravnih spisov in dokumentov,

                     (2)

                     mora Evropski parlament nacionalnim organom zagotoviti zaprošene informacije in dokumente, ki jih zahtevajo, v skladu z načelom lojalnega sodelovanja iz člena 4(3) Pogodbe o Evropski uniji,

                     (3)

                     lahko prenos informacij in dokumentov, za katere zaprosijo nacionalni organi, vključuje osebne podatke,

                     (4)

                     lahko predsednik, generalni sekretar ali službe, ki jih imenujeta, prenesejo zahtevane informacije in dokumente in za namene takih prenosov delujejo kot upravljavec,

                     (5)

                     mora Evropski parlament v tem okviru spoštovati temeljne pravice posameznikov, na katere se nanašajo osebni podatki, kot je določeno v členu 8(1) Listine Evropske unije o temeljnih pravicah, v členu 16(1) Pogodbe o delovanju Evropske unije in v Uredbi (EU) 2018/1725, zlasti pravico biti obveščen o obdelavi osebnih podatkov,

                     (6)

                     pa bo Evropski parlament morda dolžan omejiti uporabo členov 4, 14 do 21, 35 in 36 Uredbe (EU) 2018/1725 v zvezi s postopkom prenosa, da bi zaščitil zlasti namen in zaupnost nacionalnih kazenskih in finančnih preiskav,

                     (7)

                     mora Evropski parlament za vsak primer posebej izvesti oceno potrebnosti in sorazmernosti omejitve, pri tem pa upoštevati tveganja za pravice in svoboščine posameznikov, na katere se nanašajo osebni podatki, preden se uporabi katera koli posebna omejitev; mora Evropski parlament utemeljiti, zakaj so omejitve nujno potrebne in sorazmerne v demokratični družbi, ter spoštovati bistvo zadevnih temeljnih pravic in svoboščin –

               SPREJELO NASLEDNJI SKLEP:

            Člen 1
            Vsebina in področje uporabe omejitev

               1.   Ta sklep določa pogoje, pod katerimi lahko Evropski parlament omeji uporabo členov 4, 14 do 21, 35 in 36 Uredbe (EU) 2018/1725 v skladu s točkami (b), (e) in (f) člena 25(1) navedene uredbe, kadar nacionalnim organom posreduje informacije in dokumente, za katere zaprosijo v okviru kazenskih ali finančnih preiskav.

               2.   Ta sklep se uporablja za obdelavo osebnih podatkov, zlasti za prenos osebnih podatkov s strani Evropskega parlamenta z namenom zagotavljanja informacij in dokumentov nacionalnim organom, ki zanje zaprosijo v okviru kazenskih ali finančnih preiskav.

               3.   Predsednik, generalni sekretar ali službe, ki jih imenujeta, lahko prenesejo zahtevane informacije in dokumente in za namene tega prenosa delujejo kot upravljavec.

               4.   Sklep se uporablja za naslednje vrste osebnih podatkov:

                           (a)

                           identifikacijske podatke;

                           (b)

                           kontaktne podatke;

                           (c)

                           podatke o poklicu;

                           (d)

                           finančne podatke;

                           (e)

                           elektronska sporočila;

                           (f)

                           podatke o prometu;

                           (g)

                           podatke o videonadzoru;

                           (h)

                           zvočne posnetke;

                           (i)

                           podatke o navzočnosti oseb in

                           (j)

                           vse druge podatke, povezane z vsebino zadevne preiskave, ki jo izvajajo nacionalni organi.

            Člen 2
            Zaščitni ukrepi

               1.   Osebni podatki se hranijo v varnem fizičnem in elektronskem okolju, ki preprečuje nezakonit dostop ali prenos podatkov nepooblaščenim osebam.

               2.   Po koncu obdelave se osebni podatki hranijo v skladu z veljavnimi pravili Evropskega parlamenta (2).

               3.   Preden se uporabi katera koli posamezna omejitev, se izvede ocena potrebnosti in sorazmernosti omejitve v skladu s členom 9.

            Člen 3
            Veljavne omejitve

               1.   Ob upoštevanju členov 4 do 10 tega sklepa lahko upravljavec omeji uporabo členov 14 do 21, 35 in 36 Uredbe (EU) 2018/1725 ter člen 4 navedene uredbe, kolikor njegove določbe ustrezajo pravicam in obveznostim iz členov 14 do 21 navedene uredbe, kadar bi uveljavljanje teh pravic ogrozilo namen in zaupnost nacionalnih kazenskih in finančnih preiskav.

               2.   Upravljavec evidentira in registrira razloge za omejitev v skladu s členom 9 tega sklepa.

            Člen 4
            Obveščanje posameznikov, na katere se nanašajo osebni podatki

               1.   Evropski parlament na svojem spletišču objavi obvestilo o varstvu podatkov, s katerim vse posameznike, na katere se nanašajo osebni podatki, obvesti o možnosti prenosa njihovih osebnih podatkov v okviru sodelovanja Evropskega parlamenta z nacionalnimi organi pri tekočih kazenskih ali finančnih preiskavah ter o morebitni omejitvi njihovih pravic v zvezi s tem. To obvestilo zajema pravice, ki se lahko omejijo, razloge za tako omejitev, njeno potencialno trajanje ter možna pravna sredstva.

               2.   Če je mogoče, upravljavec o pravicah v zvezi s takšnimi omejitvami brez nepotrebnega odlašanja in v najustreznejši obliki neposredno obvesti vsakega posameznika, na katerega se nanašajo osebni podatki. To obvestilo zajema pravice, ki se lahko omejijo, razloge za omejitev, njeno potencialno trajanje ter možna pravna sredstva.

            Člen 5
            Pravica do seznanitve

               1.   Kadar upravljavec omeji pravico do informacij iz členov 15 in 16 Uredbe (EU) 2018/1725, se posameznike, na katere se nanašajo osebni podatki, v skladu s členom 25(6) navedene uredbe obvesti o glavnih razlogih za uporabo omejitve in njihovi pravici, da vložijo pritožbo pri Evropskem nadzorniku za varstvo podatkov.

               2.   Zagotavljanje informacij o prenosu osebnih podatkov nacionalnim organom in o uporabi omejitve se lahko v skladu s členom 25(8) Uredbe (EU) 2018/1725 preloži, opusti ali zavrne vse dokler bi se s tem izničil učinek omejitve.

               3.   Kadar upravljavec v celoti ali delno preloži, opusti ali zavrne zagotavljanje informacij posameznikom, na katere se nanašajo osebni podatki, v smislu odstavka 2, mora v skladu s členom 9 evidentirati in registrirati razloge za to.

            Člen 6
            Pravica dostopa posameznikov, na katere se nanašajo osebni podatki, pravica do popravka, pravica do izbrisa, pravica do omejitve obdelave ter obveznost obveščanja

               1.   Kadar upravljavec v celoti ali delno omeji pravico dostopa posameznikov, na katere se nanašajo osebni podatki, pravico do popravka, pravico do izbrisa ali pravico do omejitve obdelave, kot je določeno v členih 17, 18, 19 in 20 Uredbe (EU) 2018/1725, ter obveznost obveščanja v skladu s členom 21 navedene uredbe, v skladu s členom 9 tega sklepa evidentira in registrira razloge za omejitev. Upravljavec zadevnega posameznika v odgovoru na njegovo prošnjo za dostop, popravek, izbris ali omejitev obdelave obvesti o omejitvi, ki se uporablja, in glavnih razlogih za omejitev ter o njegovi možnosti pritožbe pri Evropskem nadzorniku za varstvo podatkov ali vložitve pravnega sredstva pri Sodišču Evropske unije.

               2.   Zagotavljanje informacij o razlogih za omejitev iz odstavka 1 se lahko preloži, opusti ali zavrne vse dokler bi se s tem izničil učinek omejitve.

               3.   Upravljavec v skladu s členom 9 evidentira razloge za preložitev, opustitev ali zavrnitev.

               4.   Kadar je pravica dostopa v celoti ali delno omejena, posameznik, na katerega se nanašajo osebni podatki, to pravico uveljavlja prek posrednika Evropskega nadzornika za varstvo podatkov v skladu s členom 25(6), (7) in (8) Uredbe (EU) 2018/1725.

            Člen 7
            Sporočilo posameznikom, na katere se nanašajo osebni podatki, o kršitvi varnosti osebnih podatkov
            Kadar upravljavec omeji pravico posameznikov, na katere se nanašajo osebni podatki, do sporočila o kršitvi varnosti osebnih podatkov, kot je določeno v členu 35 Uredbe (EU) 2018/1725, v skladu s členom 9 tega sklepa evidentira in registrira razloge za to.

            Člen 8
            Zaupnost elektronskih komunikacij
            Kadar upravljavec omeji pravico do zaupnosti elektronskih komunikacij iz člena 36 Uredbe (EU) 2018/1725, v skladu s členom 9 tega sklepa evidentira in registrira razloge za to.

            Člen 9
            Ocena potrebnosti in sorazmernosti ter evidentiranje in registriranje omejitev

               1.   Upravljavec oceni potrebnost in sorazmernost omejitev, pri tem pa upošteva ustrezne elemente iz člena 25(2) Uredbe (EU) 2018/1725. Ta ocena vključuje tudi oceno tveganj za pravice in svoboščine zadevnih posameznikov, na katere se nanašajo osebni podatki, zlasti tveganje, da se lahko njihovi osebni podatki prenesejo brez njihovega vedenja in privolitve, ter da mogoče ne bodo mogli uveljavljati svojih pravic v skladu z navedeno uredbo. Ocena se dokumentira z notranjim dokumentom o oceni in opravi za vsak primer posebej.

               2.   Upravljavec evidentira razloge za vsako omejitev, ki se naloži v skladu s tem sklepom, tudi oceno, opravljeno na podlagi odstavka 1.
               V ta namen se evidentira, kako bi uveljavljanje pravic posameznika, na katerega se nanašajo osebni podatki, ogrozilo namen in zaupnost nacionalnih kazenskih in finančnih preiskav.

               3.   Kadar upravljavec na podlagi člena 25(8) Uredbe (EU) 2018/1725 preloži, opusti ali zavrne zagotavljanja informacij o uporabi omejitve posamezniku, na katerega se nanašajo osebni podatki, upravljavec po potrebi evidentira razloge za to.

               4.   Evidenca in po potrebi dokumenti, ki vsebujejo temeljna dejstva in pravne elemente, se hranijo v centralnem registru. Na zahtevo se predložijo Evropskemu nadzorniku za varstvo podatkov.

            Člen 10
            Trajanje omejitev

               1.   Omejitve iz členov 3, 5, 6, 7 in 8 se uporabljajo, dokler obstajajo razlogi, ki jih upravičujejo.

               2.   Kadar razlogov za omejitev iz členov 3, 5, 6, 7 in 8 ni več, upravljavec odpravi omejitev in posamezniku, na katerega se osebni podatki nanašajo, posreduje glavne razloge za omejitev. Hkrati upravljavec posameznika, na katerega se nanašajo osebni podatki, obvesti, da se lahko kadar koli pritoži pri Evropskem nadzorniku za varstvo podatkov ali uveljavlja pravna sredstva pri Sodišču Evropske unije.

               3.   Upravljavec pregleda uporabo omejitev iz členov 3, 5, 6, 7 in 8 vsakih šest mesecev od njenega sprejetja in ob zaključku zadevnega postopka.

            Člen 11
            Pregled s strani pooblaščene osebe za varstvo podatkov

               1.   Pooblaščeno osebo za varstvo podatkov se brez nepotrebnega odlašanja obvesti, kadar so pravice posameznikov, na katere se nanašajo osebni podatki, omejene v skladu s tem sklepom. Na zahtevo se pooblaščeni osebi za varstvo podatkov zagotovi dostop do evidence in vseh dokumentov, ki vsebujejo temeljna dejstva in pravne elemente.

               2.   Pooblaščena oseba za varstvo podatkov lahko od upravljavca zahteva pregled omejitev. Pooblaščeno osebo za varstvo podatkov se pisno obvesti o rezultatu zahtevanega pregleda.

               3.   Vse izmenjave informacij s pooblaščeno osebo za varstvo podatkov v celotnem postopku v skladu z odstavkoma 1 in 2 se evidentirajo v ustrezni obliki.

            Člen 12
            Začetek veljavnosti
            Ta sklep začne veljati dan po objavi v Uradnem listu Evropske unije.

            (1)  Uredba (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (UL L 295, 21.11.2018, str. 39).

            (2)  Sklep predsedstva z dne 2. julija 2012 o pravilih za upravljanje dokumentov v Evropskem parlamentu.


Odločba Komisije z dne 23/04/2019 o razglasitvi združljivosti koncentracije s skupnim trgom (Zadeva št. COMP/M.9311 - Berry Global Group, Inc. / RPC Group Plc) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 10/05/2019 o razglasitvi združljivosti koncentracije s skupnim trgom (Zadeva št. COMP/M.9296 - Cadent Gas Limited / Macquarie Infrastructure and Real Assets (Europe) Limited / CIC Capital Corporation / IPP Investments LP / Dalmore Capital Limited / Alianz Infrastructure Luxembourg I S.à.r.l.) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 07/05/2019 o razglasitvi združljivosti koncentracije s skupnim trgom (Zadeva št. COMP/M.9326 - Saudi Aramco Retail Company / Total Marketing Services SA / Tasheelat Marketing Company / Sahl Transportation Company) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 15/03/2019 o razglasitvi združljivosti koncentracije s skupnim trgom (Zadeva št. COMP/M.9270 - VINCI Airports / GATWICK AIRPORT) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 07/05/2019 o razglasitvi združljivosti koncentracije s skupnim trgom (Zadeva št. COMP/M.9279 - EPH / Uniper France) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 03/05/2019 o razglasitvi združljivosti koncentracije s skupnim trgom (Zadeva št. COMP/M.9284 - BillerudKorsnäs Venture AB / ALPLA Holding GmbH / ecoXpac A/S) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 07/05/2019 o razglasitvi združljivosti koncentracije s skupnim trgom (Zadeva št. COMP/M.9351 - DIF Management B.V / Macquarie / Green Investment Group Limited / Covanta Holding Corporation) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


title: Sklep Sveta (SZVP) 2019/762 z dne 13. maja 2019 o spremembi Sklepa 2014/219/SZVP o misiji Evropske unije v okviru SVOP v Maliju (EUCAP Sahel Mali)

text:
                  14.5.2019

                  SL

                  Uradni list Evropske unije

                  L 125/18

         SKLEP SVETA (SZVP) 2019/762
         z dne 13. maja 2019
         o spremembi Sklepa 2014/219/SZVP o misiji Evropske unije v okviru SVOP v Maliju (EUCAP Sahel Mali)
         SVET EVROPSKE UNIJE JE –
         ob upoštevanju Pogodbe o Evropski uniji ter zlasti členov 42(4) in 43(2) Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 15. aprila 2014 sprejel Sklep 2014/219/SZVP (1) o misiji Evropske unije v okviru SVOP v Maliju (EUCAP Sahel Mali).

                     (2)

                     Svet je 21. februarja 2019 sprejel Sklep (SZVP) 2019/312 (2), s katerim je podaljšal EUCAP Sahel Mali in zagotovil referenčni finančni znesek zanjo do 14. januarja 2021.

                     (3)

                     Svet je 25. junija 2018 v sklepih o Sahelu/Maliju poudaril pomen regionalizacije SVOP v Sahelu, s katero naj bi po potrebi okrepili civilno in vojaško podporo čezmejnemu sodelovanju, strukturam regionalnega sodelovanja – zlasti tistim v okviru skupine G5 Sahel – ter zmogljivosti in odgovornost držav te skupine pri spopadanju z varnostnimi izzivi v regiji.

                     (4)

                     Zunanji minister Islamske republike Mavretanije je 15. februarja 2019 pozdravil načrtovano razporeditev EUCAP Sahel Mali v podporo silam držav skupine G5 Sahel in nacionalnim zmogljivostim Mavretanije.

                     (5)

                     Svet je 18. februarja 2019 odobril skupni civilno-vojaški koncept operacij za regionalizacijo ukrepov SVOP v Sahelu.

                     (6)

                     Sklep 2014/219/SZVP bi bilo zato treba ustrezno spremeniti.

                     (7)

                     Misija EUCAP Sahel Mali se bo izvajala v razmerah, ki se lahko poslabšajo in bi lahko ovirale doseganje ciljev zunanjega delovanja Unije iz člena 21 Pogodbe o Evropski uniji –

               SPREJEL NASLEDNJI SKLEP:

            Člen 1
            Sklep 2014/219/SZVP se spremeni:

                        (1)

                        v členu 2 se odstavka 3 in 4 nadomestita z naslednjim:

                           „3.   EUCAP Sahel Mali brez poseganja v svoj osnovni mandat v Maliju prispeva k regionalizaciji ukrepov SVOP v Sahelu ter v ta namen pomaga izboljšati interoperabilnost in usklajevanje med notranjimi varnostnimi silami držav skupine G5 Sahel, podpira čezmejno sodelovanje in strukture za regionalno sodelovanje ter prispeva k izboljšanju nacionalnih zmogljivosti držav skupine G5 Sahel. EUCAP Sahel Mali lahko te dejavnosti opravlja v državah skupine G5 Sahel. EUCAP Sahel Mali v ta namen na prošnjo zadevne države ter ob upoštevanju varnostnih razmer v okviru svojih sredstev in zmogljivosti zagotavlja usposabljanje, svetovanje in drugo posebno podporo državam skupine G5 Sahel.

                           4.   Da bi uresničila svoj cilj, EUCAP Sahel Mali deluje v skladu s strateškimi operativnimi smernicami, opredeljenimi v konceptu kriznega upravljanja, ki ga je 17. marca 2014 odobril Svet, in določenimi v dokumentih za operativno načrtovanje, ki jih je odobril Svet, tudi v skupnem civilno-vojaškem konceptu operacij za regionalizacijo ukrepov SVOP v Sahelu. Politični in varnostni odbor se pred začetkom izvajanja nove dejavnosti v novi državi skupine G5 Sahel o tem obvesti.“;

                        (2)

                        v členu 14(1) se doda naslednji pododstavek:
                        „Referenčni finančni znesek za kritje odhodkov, povezanih z EUCAP Sahel Mali, od 1. marca 2019 do 14. januarja 2021 znaša 68 150 000,00 EUR.“;

                        (3)

                        člen 14a se nadomesti z naslednjim:

                           „1.   V okviru EUCAP Sahel Mali se ustanovi regionalna svetovalno-usklajevalna enota.

                           2.   Regionalna svetovalno-usklajevalna enota vključuje osebje, dodeljeno EUCAP Sahel Mali, in strokovnjake za notranjo varnost in obrambo, ki so v delegacijah Unije v Burkini Faso, Čadu, Maliju, Mavretaniji in Nigru. Regionalna svetovalno-usklajevalna enota postopoma premesti osebje iz Bamaka v Nouakchott v skladu z odstavkom 7 ter ob upoštevanju varnostnih razmer.

                           3.   Cilji regionalne svetovalno-usklajevalne enote so v tesnem sodelovanju z delegacijami Unije in z obstoječimi misijami v okviru SVOP v Sahelu:

                                       (a)

                                       prispevati k izboljšanju sposobnosti Unije za spremljanje razmer na področju varnostnih in obrambnih potreb in vrzeli v državah skupine G5 Sahel, ki se nanašajo na regionalno čezmejno sodelovanje in ki so odziv na varnostne izzive;

                                       (b)

                                       podpirati strukture in države skupine G5 Sahel pri krepitvi regionalnega sodelovanja in operativnih zmogljivosti na varnostno-obrambnem področju v skladu z mednarodnim pravom, človekovimi pravicami in strateškim pristopom EU k ženskam, miru in varnosti, ki ga je Svet določil v sklepih z dne 10. decembra 2018;

                                       (c)

                                       omogočati organizacijo usposabljanj, zagotavljanje svetovanja in druge posebne podpore s strani misij Unije v okviru SVOP v Sahelu za države skupine G5 Sahel, zlasti organizacijo tečajev za udeležence usposabljanj na področju varnosti in obrambe iz teh držav.

                           4.   Strokovnjaki za notranjo varnost in obrambo zbirajo informacije o varnostnih in obrambnih zadevah v državi gostiteljici. Takšne informacije in po potrebi priporočila posredujejo vodji oddelka regionalne svetovalno-usklajevalne enote. Ustrezno obveščajo vodjo delegacije Unije v mestu, v katerem so.

                           5.   Poveljnik civilne operacije, ki je pod političnim nadzorom in strateškim vodstvom PVO, sicer pa je splošno podrejen VP, izvršuje strateško poveljevanje in nadzor nad regionalno svetovalno-usklajevalno enoto. Z odstopanjem od člena 6(1) je vodja regionalne svetovalno-usklajevalne enote neposredno odgovoren poveljniku civilne operacije in ukrepa v skladu z njegovimi navodili. Vodja regionalne svetovalno-usklajevalne enote daje navodila celotnemu osebju enote.

                           6.   Brez poseganja v odstavek 7 tega člena je vodja misije pristojen za osebje regionalne svetovalno-usklajevalne pri uporabi člena 6(2) do (4) in člena 11.

                           7.   EUCAP Sahel Mali sklene potrebne upravne dogovore o podpori za njegovo osebje z delegacijami Unije v Burkini Fasu, Čadu, Maliju, Mavretaniji in Nigru.
                           Ti upravni dogovori predvsem:

                                       (a)

                                       zagotovijo logistično in varnostno podporo, ki jo osebje EUCAP Sahel Mali, predvsem regionalne svetovalno-usklajevalne enote, potrebuje za izpolnjevanje svojih nalog;

                                       (b)

                                       določijo, da so vodje delegacij nadrejeni osebju EUCAP Sahel Mali, predvsem regionalne svetovalno-usklajevalne enote, v svojih delegacijah Unije, zlasti za namene izpolnjevanja njihovih dolžnosti skrbnega ravnanja, zagotavljanja skladnosti z veljavnimi varnostnimi zahtevami in prispevanja k izvajanju disciplinskega nadzora, to osebje pa jih ustrezno obvešča o svojih dejavnostih;

                                       (c)

                                       določijo, da vodje delegacij zagotovijo, da osebje EUCAP Sahel Mali, predvsem regionalne svetovalno-usklajevalne enote, kadar je v delegaciji Unije, uživa enake privilegije in imunitete, kot so dodeljeni osebju v tej delegaciji Unije.“.

            Člen 2
            Ta sklep začne veljati na dan sprejetja.

            V Bruslju, 13. maja 2019

                  Za Svet

                  Predsednica

               F. MOGHERINI

            (1)  Sklep Sveta 2014/219/SZVP z dne 15. aprila 2014 o misiji Evropske unije v okviru SVOP v Maliju (EUCAP Sahel Mali) (UL L 113, 16.4.2014, str. 21).

            (2)  Sklep Sveta (SZVP) 2019/312 z dne 21. februarja 2019 o spremembi in podaljšanju Sklepa 2014/219/SZVP o misiji Evropske unije v okviru SVOP v Maliju (EUCAP Sahel Mali) (UL L 51, 22.2.2019, str. 29).